<classify> MAHAKAMA Kuu ya Tanzania na wasomi wa sheria wameombwa kuachana na matumizi ya lugha ya kiingereza katika utekelezaji wa kazi za kisheria ikiwemo kuandika ushahidi na hukumu.Badala yake, watumishi hao wa mahakama wametakiwa kutumia lugha ya Kiswahili kwani ndio inayotambulika na Watanzania wengi wanaohitaji huduma za kisheria.Wito huo umetolewa jijini Dar es Salaam na Jaji mstaaafu wa Mahakama Kuu ya Tanzania, Aloycisious Mujulizi wakati wa hafla ya kuwaaga kitaaluma majaji saba wa mahakama hiyo ambao wamestaafu.Mbali na Jaji Mujulizi, majaji wengine waliostaafu na baadhi yao kuagwa ni jaji Njengafibili Mwaikugule, Augustino Shangwa, Raziabegum Sheikh, Grace Mwakipesile, Lawrence Kaduri na Mwenda Malecela.Jaji Mujulizi alisema kuwa hakuna haja kwa mahakama kutumia lugha ya kingereza kama lugha rasmi ya kunukuu kumbukumbu za kimahakama kwani inachangia uwepo wa wakalimani wa kutafasiri ushahidi au nakala za hukumu.Tukiendelea na lugha hii wale wala rushwa wanatumia kivuli hiki kuhalalisha kufanya mambo yao, hivyo ili tuondokane na uwepo wa ukalimani mahakamani jaji au Hakimu aandike kwa kiswahili ushahidi wote unaotolewa mahakamani na hukumu. Tatizo linaanzia wakati wanapopokea ushahidi kwa Kiswahili na kuandika kwa Kiingereza, alisema Jaji huyo mstaafu.Alisema pia kuwa jambo hilo likiachwa kuendelea kutumika, wananchi wataendelea kuamini kuwa vyombo vya utoaji haki vinakula rushwa wakati si kweli hivyo ni wakati wa kuwapa imani wananchi.Alisisitiza kuwa lugha ya kiswahili imefanywa kuwa ya Taifa lakini pia endapo lugha nyingine za kienyeji zikiendelezwa katika vyuo mbalimbali nchini na kuandikwa kwenye vitabu, itawasaidia majaji wanaopelekwa mikoani kuweza kuelewa lugha mama ya eneo husika baada ya kusoma vitabu hivyo.Aidha, alitoboa siri kuwa jambo linalowafanya wananchi kutokuwa na imani na mahakama ni pale ushahidi unaotolewa kukutwa umeandikwa tofauti jambo linalochangiwa na majaji kutokuwa na utaalamu wa kuandika kwa ufupi na wengi wao kuwa na kazi nyingi.Kila kitu kinachozungumzwa kinaandika kwa kirefu na wanafanya hivyo wakati shahidi ameutoa ushahidi kwa lugha yake, mkalimani anayekuwepo mara nyingi sio mtaalamu, jaji anatokea kuifanya kazi hiyo na kwa uzoefu alio nao anataka kusahihisha jambo, hapo ndipo changamoto inakuja kwa jaji kwani anaacha kufanya kazi yake ya kusikiliza na kungamua kwa umakini ushahidi unaotolewa mbele yake matokeo yake kinachoandikwa baadae kinakuwa tofauti na alichosema shahidi, alifafanua.Jaji Kiongozi wa Mahakam hiyo, Dk Eliezer Feleshi alisema anatambua kuwa yapo maeneo ambayo yanahitaji maboresho hasa mifumo ya kuwezesha usikilizwaji wa kesi.Tayari yapo maboresho ya mahakama na hii ni safari ya muda mrefu ambayo tunaendelea nayo kwa kuchukua hatua mbalimbali. Upo mpango mkakati wa kumrahisishia jaji au hakimu kuandika hukumu, alisema Jaji Feleshi.Alisema kupitia kwa majaji wastaafu wamejifunza mambo mengi hasa kuhakikisha wanafanya kazi kwa bidii kwa kufuata misingi ya haki na sheria.Wasifu wa majaji hao Mwaka 2006, Jaji Mujulizi aliingia rasmi katika idara ya Mahakama baada ya kuteuliwa kuwa Jaji ambapo awali alikuwa wakili wa kujitegemea ambaye alifanya kazi katika ofisi za uwakili za IMMMA na Mkono and Company Advocates.Jaji Mwaikugile alijiunga na idara ya mahakama mwaka 1982 kama Hakimu Mkazi, ambaye alifanya kazi katika nafasi mbali mbali ikiwamo ya Msajili wa Mahakama ya Rufaa na Februari 28, 2003 aliteuliwa kuwa Jaji wa Mahakama Kuu.Kwa upande wa Jaji Shangwa aliteuliwa kuwa Jaji Februari 28, 2003 baada ya kutumikia nafasi ya Uhakimu tangu mwaka 1984. Jaji Sheikh yeye aliteuliwa kuwa jaji mwaka 2003 huku Jaji Mwakipesile yeye akijiunga na mahakama miaka ya 1970 kama Mhasibu na baada ya kujiendeleza mwaka 1985 alipatiwa Cheti cha Hakimu wa Mahakama ya Mwanzo na baadaye mwaka 2006 aliteuliwa kuwa Msajili wa mahakama wa Wilaya na mwaka 2010 aliteuliwa kuwa jaji.Jaji Kaduri yeye alianza alijiunga na idara hiyo mwaka 2003 alipokuwa Wakili wa Serikali, aliwahi kuwa msaidizi wa Mkurugenzi wa mashitaka nchini DPP, Kaimu DPP na Mei 24, mwaka 2008 aliteuliwa kuwa jaji.  <topic>: kitaifa 